CELEX: 32018D0119(01)
Language: el
Date: 2018-01-18 00:00:00
Title: Απόφαση της Επιτροπής, της 18ης Ιανουαρίου 2018, για τη σύσταση ομάδας εμπειρογνωμόνων σχετικά με την περιβαλλοντική συμμόρφωση και διακυβέρνηση

19.1.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/3
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Ιανουαρίου 2018
   για τη σύσταση ομάδας εμπειρογνωμόνων σχετικά με την περιβαλλοντική συμμόρφωση και διακυβέρνηση
   (2018/C 19/03)
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Το άρθρο 191 της Συνθήκης αναθέτει στην Ένωση και τα κράτη μέλη το καθήκον να εξασφαλίσουν ότι η πολιτική της Ένωσης στον τομέα του περιβάλλοντος συμβάλλει στη διατήρηση, την προστασία και τη βελτίωση της ποιότητας του περιβάλλοντος και αποσκοπεί σε υψηλό επίπεδο προστασίας.
            
         
               (2)
            
            
               Για τη διασφάλιση της καλύτερης εφαρμογής και της τήρησης της ενωσιακής νομοθεσίας για το περιβάλλον, σύμφωνα με την ανακοίνωση της Επιτροπής με τίτλο «Οι ενέργειες της ΕΕ για τη βελτίωση της περιβαλλοντικής συμμόρφωσης και διακυβέρνησης» (1), η Επιτροπή πρέπει να προσφύγει στην εμπειρογνωμοσύνη ειδικών στο πλαίσιο συμβουλευτικού οργάνου.
            
         
               (3)
            
            
               Συνεπώς, είναι αναγκαίο να συσταθεί ομάδα εμπειρογνωμόνων στον τομέα της περιβαλλοντικής συμμόρφωσης και διακυβέρνησης και να καθοριστούν τα καθήκοντα και η δομή της.
            
         
               (4)
            
            
               Η ομάδα θα πρέπει να συμβάλει στην κατάρτιση εγγράφων καθοδήγησης σχετικά με τις ορθές πρακτικές στον τομέα της διασφάλισης της περιβαλλοντικής συμμόρφωσης, άλλων συνοδευτικών εγγράφων, συμπεριλαμβανομένων των εγγράφων σχετικά με επαγγελματικές δεξιότητες και γνώσεις και την αξιολόγηση των εθνικών συστημάτων, καθώς και στην προετοιμασία δραστηριοτήτων ευαισθητοποίησης και διάδοσης στον τομέα της διασφάλισης της περιβαλλοντικής συμμόρφωσης και διακυβέρνησης. Η ομάδα θα πρέπει επίσης να συμβάλει στον συντονισμό και την παρακολούθηση της εφαρμογής των δράσεων για τη βελτίωση της περιβαλλοντικής συμμόρφωσης και της διακυβέρνησης και για να επικουρεί την Επιτροπή στην προετοιμασία των πολιτικών πρωτοβουλιών και νομοθετικών προτάσεων που σχετίζονται με ευρύτερα περιβαλλοντικά ζητήματα διακυβέρνησης.
            
         
               (5)
            
            
               Η ομάδα θα πρέπει να απαρτίζεται από εμπειρογνώμονες από τα κράτη μέλη της ΕΕ, καθώς και εκπροσώπους από τα υπάρχοντα πανευρωπαϊκά επαγγελματικά δίκτυα που ασχολούνται με θέματα διασφάλισης της περιβαλλοντικής συμμόρφωσης και διακυβέρνησης.
            
         
               (6)
            
            
               Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
            
         
               (7)
            
            
               Η επεξεργασία των δεδομένων προσωπικού χαρακτήρα θα πρέπει να γίνεται σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (2).
            
         ΑΠΟΦΑΣΙΖΕΙ:
   Άρθρο 1
   Αντικείμενο
   Συγκροτείται ομάδα εμπειρογνωμόνων για την περιβαλλοντική συμμόρφωση και διακυβέρνηση Η ομάδα θα ονομάζεται «Φόρουμ Περιβαλλοντικής Συμμόρφωσης και Διακυβέρνησης».
   Άρθρο 2
   Καθήκοντα
   Τα καθήκοντα της ομάδας είναι:
   
               α)
            
            
               να επικουρεί την Επιτροπή κατά τον συντονισμό και την παρακολούθηση της εφαρμογής των δράσεων για τη βελτίωση της περιβαλλοντικής συμμόρφωσης και διακυβέρνησης, καθώς και κατά την εκπόνηση νομοθετικών προτάσεων ή πρωτοβουλιών πολιτικής στον τομέα της περιβαλλοντικής συμμόρφωσης και διακυβέρνησης, μεταξύ άλλων, σχετικά με:
               
                           i)
                        
                        
                           την προώθηση της συμμόρφωσης, την παρακολούθηση και την επιβολή (διασφάλιση της συμμόρφωσης)·
                        
                     
                           ii)
                        
                        
                           την πρόσβαση στη δικαιοσύνη για περιβαλλοντικά θέματα·
                        
                     
                           iii)
                        
                        
                           την πρόσβαση σε περιβαλλοντικές πληροφορίες·
                        
                     
                           iv)
                        
                        
                           τη συμμετοχή του κοινού·
                        
                     
                           v)
                        
                        
                           κάθε άλλο ζήτημα διακυβέρνησης.
                        
                     
         
               β)
            
            
               να καθιερώσει τη συνεργασία και τον συντονισμό μεταξύ της Επιτροπής, των κρατών μελών και των υφιστάμενων πανευρωπαϊκών επαγγελματικών δικτύων (3) για θέματα που αφορούν την εφαρμογή της νομοθεσίας, των προγραμμάτων και των πολιτικών της Ένωσης στον τομέα του περιβάλλοντος·
            
         
               γ)
            
            
               να καθιερώσει την ανταλλαγή εμπειριών και ορθών πρακτικών στον τομέα της περιβαλλοντικής συμμόρφωσης και διακυβέρνησης.
            
         Άρθρο 3
   Διαβούλευση
   Η Επιτροπή μπορεί να συμβουλεύεται την ομάδα για κάθε ζήτημα που αφορά την υλοποίηση δράσεων σε σχέση με την περιβαλλοντική συμμόρφωση και διακυβέρνηση, συμπεριλαμβανομένων της εφαρμογής των δράσεων για τη βελτίωση της περιβαλλοντικής συμμόρφωσης και διακυβέρνησης (4), της επανεξέτασής τους και του προσδιορισμού περαιτέρω δράσεων για την περίοδο μετά το 2019.
   Άρθρο 4
   Συμμετοχή
   1.   Μέλη είναι οι αρχές κρατών μελών και άλλοι δημόσιοι φορείς.
   2.   Ειδικότερα, οι ακόλουθοι δημόσιοι φορείς πρέπει να αποτελούν μέλη της ομάδας:
   
               α)
            
            
               Δίκτυο της ΕΕ για την εφαρμογή και την επιβολή του δικαίου του περιβάλλοντος·
            
         
               β)
            
            
               Ευρωπαϊκό Δίκτυο Εισαγγελέων για το Περιβάλλον·
            
         
               γ)
            
            
               Φόρουμ Δικαστών της ΕΕ για το Περιβάλλον·
            
         
               δ)
            
            
               Δίκτυο για την καταπολέμηση του περιβαλλοντικού εγκλήματος (EnviCrimeNet)·
            
         
               ε)
            
            
               Ευρωπαϊκό Δίκτυο των Επικεφαλής των Οργανισμών Περιβαλλοντικής Προστασίας·
            
         
               στ)
            
            
               Ευρωπαϊκός Οργανισμός των Ανωτάτων Οργάνων Ελέγχου·
            
         
               ζ)
            
            
               Ευρωπόλ·
            
         
               η)
            
            
               Eurojust (Ευρωπαϊκή Μονάδα Δικαστικής Συνεργασίας).
            
         3.   Οι αρχές των κρατών μελών και άλλοι δημόσιοι φορείς ορίζουν τους εκπροσώπους τους και έχουν την ευθύνη να εξασφαλίζουν ότι οι εκπρόσωποί τους παρέχουν υψηλό επίπεδο εμπειρογνωμοσύνης.
   4.   Τα μέλη τα οποία δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας εμπειρογνωμόνων, ή τα οποία, κατά τη γνώμη της συναφούς υπηρεσίας της Επιτροπής, δεν συμμορφώνονται με τους όρους που προβλέπονται στο άρθρο 339 της Συνθήκης για τη λειτουργία της Ευρωπαϊκής Ένωσης ή που έχουν υποβάλει την παραίτησή τους, δεν θα καλούνται πλέον να συμμετέχουν σε καμία συνεδρίαση της ομάδας και μπορούν να αντικατασταθούν για το υπόλοιπο της θητείας τους.
   Άρθρο 5
   Πρόεδρος
   Η προεδρία της ομάδας ανατίθεται στον εκπρόσωπο της Γενικής Διεύθυνσης Περιβάλλοντος («ΓΔ ENV»).
   Άρθρο 6
   Λειτουργία
   1.   Η ομάδα ενεργεί κατόπιν αιτήματος της ΓΔ ENV, σύμφωνα με τους σχετικούς οριζόντιους κανόνες για τις ομάδες εμπειρογνωμόνων της Επιτροπής («οριζόντιοι κανόνες») (5).
   2.   Οι συνεδριάσεις της ομάδας διεξάγονται, καταρχήν, στα γραφεία της Επιτροπής.
   3.   Η ΓΔ ENV παρέχει γραμματειακή υποστήριξη. Οι υπάλληλοι των άλλων υπηρεσιών της Επιτροπής, που ενδιαφέρονται για τις σχετικές εργασίες, μπορούν να συμμετέχουν στις συνεδριάσεις της ομάδας και των υποομάδων της.
   4.   Κατόπιν συμφωνίας με τη ΓΔ ENV, η ομάδα δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
   5.   Τα πρακτικά των συζητήσεων επί των επιμέρους θεμάτων της ημερήσιας διάταξης και των απόψεων που διατυπώθηκαν από την ομάδα πρέπει να είναι εμπεριστατωμένα και πλήρη. Τα πρακτικά συντάσσονται από τη γραμματεία με ευθύνη του/της προέδρου.
   6.   Η ομάδα εγκρίνει τις γνωμοδοτήσεις, τις συστάσεις ή τις εκθέσεις της συναινετικά. Σε περίπτωση ψηφοφορίας, το αποτέλεσμα αποφασίζεται με απλή πλειοψηφία των μελών. Τα μέλη που ψήφισαν κατά έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολογία της θέσης τους.
   Άρθρο 7
   Υποομάδες
   1.   Η ΓΔ ENV μπορεί να συγκροτήσει υποομάδες για την εξέταση ειδικών ζητημάτων βάσει της εντολής που καθορίζεται από την Επιτροπή. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους.
   2.   Τα μέλη των υποομάδων που δεν είναι μέλη της ομάδας επιλέγονται μέσω δημόσιας πρόσκλησης υποβολής υποψηφιότητας, σύμφωνα με τους οριζόντιους κανόνες (6).
   Άρθρο 8
   Προσκεκλημένοι εμπειρογνώμονες
   Η ΓΔ ENV μπορεί να ζητήσει από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή των υποομάδων σε ad hoc βάση.
   Άρθρο 9
   Παρατηρητές
   1.   Άτομα, οργανώσεις ή άλλοι δημόσιοι φορείς εκτός από αυτούς που αναφέρονται στο άρθρο 4 μπορεί να λάβουν το καθεστώς του παρατηρητή, σύμφωνα με τους οριζόντιους κανόνες, με άμεση πρόσκληση.
   2.   Οι οργανισμοί ή οι δημόσιοι φορείς που έχουν οριστεί ως παρατηρητές ορίζουν τους εκπροσώπους τους.
   3.   Μπορεί να επιτραπεί από τον πρόεδρο στους παρατηρητές και στους εκπροσώπους τους να συμμετάσχουν στις συζητήσεις της ομάδας και να παρέχουν εμπειρογνωμοσύνη. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών που παρέχει η ομάδα.
   Άρθρο 10
   Εσωτερικός κανονισμός
   Ύστερα από πρόταση της ΓΔ ENV και σε συμφωνία με αυτή, η ομάδα εγκρίνει τον εσωτερικό κανονισμό της με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες (7).
   Άρθρο 11
   Επαγγελματικό απόρρητο και χειρισμός διαβαθμισμένων πληροφοριών
   Τα μέλη της ομάδας και οι εκπρόσωποί τους, καθώς και οι προσκεκλημένοι εμπειρογνώμονες και παρατηρητές, υπόκεινται στις υποχρεώσεις τήρησης του επαγγελματικού απορρήτου, το οποίο, σύμφωνα με τις Συνθήκες και τους εκτελεστικούς κανόνες τους, ισχύει για όλα τα μέλη και το προσωπικό των θεσμικών οργάνων, καθώς και στους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, όπως ορίζονται στις αποφάσεις της Επιτροπής (EΕ, Ευρατόμ) 2015/443 (8) και 2015/444 (9). Σε περίπτωση μη τήρησης των εν λόγω υποχρεώσεων, η Επιτροπή δύναται να λάβει κάθε ενδεδειγμένο μέτρο.
   Άρθρο 12
   Διαφάνεια
   1.   Η ομάδα και οι υποομάδες της καταχωρίζονται στο μητρώο ομάδων εμπειρογνωμόνων της Επιτροπής και άλλων παρόμοιων φορέων («το μητρώο ομάδων εμπειρογνωμόνων»).
   2.   Όσον αφορά τη σύνθεση της ομάδας, τα ακόλουθα στοιχεία πρέπει να δημοσιεύονται στο μητρώο των ομάδων εμπειρογνωμόνων:
   
               α)
            
            
               τα ονόματα των αρχών των κρατών μελών·
            
         
               β)
            
            
               τα ονόματα των άλλων δημόσιων φορέων·
            
         
               γ)
            
            
               τα ονόματα των παρατηρητών.
            
         3.   Όλα τα συναφή έγγραφα, όπως οι ημερήσιες διατάξεις, τα πρακτικά και οι παρατηρήσεις των συμμετεχόντων, καθίστανται διαθέσιμα είτε στο μητρώο των ομάδων εμπειρογνωμόνων είτε μέσω ηλεκτρονικού συνδέσμου του μητρώου που παραπέμπει σε ειδικό ιστότοπο όπου διατίθενται οι εν λόγω πληροφορίες. Η πρόσβαση σε ειδικούς ιστότοπους δεν υπόκειται στην εγγραφή χρήστη ή σε οιονδήποτε άλλο περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση, ακολουθούμενα από την έγκαιρη δημοσίευση των πρακτικών. Εξαιρέσεις από τη δημοσίευση επιτρέπονται μόνον εφόσον η δημοσίευση εγγράφου μπορεί να υπονομεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (EΚ) αριθ. 1049/2001 του Ευρωπαϊκού Κοινοβουλίου και του Συμβουλίου (10).
   Άρθρο 13
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας και των υποομάδων δεν αμείβονται για τις υπηρεσίες που προσφέρουν.
   2.   Τα οδοιπορικά και τα έξοδα διαμονής των συμμετεχόντων στις δραστηριότητες της ομάδας και των υποομάδων επιστρέφονται από την Επιτροπή. Η απόδοση δαπανών πραγματοποιείται σύμφωνα με τις ισχύουσες διατάξεις στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής πόρων.
   
      Βρυξέλλες, 18 Ιανουαρίου 2018.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  COM(2018)10.
   
      (2)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (3)  Δίκτυο της Ευρωπαϊκής Ένωσης για την εφαρμογή και την τήρηση της περιβαλλοντικής νομοθεσίας (IMPEL), Φόρουμ Δικαστών της Ευρωπαϊκής Ένωσης για το Περιβάλλον (EUFJE), Ευρωπαϊκό Δίκτυο Εισαγγελέων για το Περιβάλλον (ENPE), EnviCrimeNet, Ευρωπαϊκό δίκτυο επικεφαλής των οργανισμών προστασίας του περιβάλλοντος (NEPA), Ευρωπαϊκός Οργανισμός των Ανωτάτων Οργάνων Ελέγχου (EUROSAI).
   
      (4)  COM(2018)10.
   
      (5)  Απόφαση της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής, C(2016) 3301, άρθρο 13 παράγραφος 1.
   
      (6)  C(2016) 3301, άρθρα 10 και 14.2.
   
      (7)  C(2016) 3301, άρθρο 17.
   
      (8)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
   
      (9)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
   
      (10)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).